钦定古今图书集成/明伦汇编/官常典/第233卷 > 应㒡
## 钦定古今图书集成/明伦汇编/官常典/第233卷 > 应㒡

按《宋史》本传：“‘㒡字之道，庆元府昌国人。刻志于学，嘉
定十六年，试南省第一，遂举进士，为临江军教授，入
为国子学录兼庄文府教授，迁太学博士，又迁秘书
郎。请蚤建太子。入对，帝问星变，㒡请修实德以答天
戒’。帝问州县贪风，㒡曰：‘贪黩由殉色而起，成汤制官
刑，儆有位，首及于巫风淫风者，有以也’。帝问藏书，㒡”
请访先儒解经注史，因及程迥、张根所著书，皆有益
世教，帝善之。迁秘书省著作佐郎兼权尚左郎官，兼
翰林权直。又迁著作郎，仍兼职，以言罢。淳祐二年，叙
复奉祠。迁宗正寺丞兼权礼部郎官，兼国史编修、实
录检讨，以言罢。差知台州，召兼礼部郎官、崇正殿说
书。迁秘书少监，仍兼职，兼权直学士院，又迁起居舍
人，权兵部侍郎。时暂兼权吏部侍郎兼直学士院。帝
一夕召㒡草麻，夜四鼓，《五制》皆就，帝奇其才。迁吏部
侍郎，仍兼职。进翰林学士兼中书舍人。八年，授同知
枢密院事兼参知政事。九年，拜参知政事，封临海郡
侯。乞归田里，以资政殿学士知平江府，提举洞霄宫。
宝祐三年，殿中侍御史丁大全论罢，寻卒。德祐元年，
诏复元职，致仕。